**Henrietta Drake-Brockman** (27. juli 1901–8. mars 1968) var ein australsk journalist og forfattar.

Bakgrunn
--------

Henrietta Frances York Jull var fødd i Perth i Vest-Australia i 1901. Far hennar, Martin Edward Jull (1862–1917), var kommissær for offentlege tenester og tidlegare tilsett ved Department of Works, medan mora Roberta (fødd Stewart) var lege og sosialreformator. Ho blei utdanna i Skottland, som var heimlandet til mora, og ved Frensham school for girls i Mittagong. Ho studerte litteratur ved University of Western Australia og kunst ved Henri Van Raalte sitt atelier i Perth. Ho gifta seg med Geoffrey Drake-Brockman, som var kommissær for Nordvest-Australia, i 1921.

Karriere
--------

Både Henrietta og ektemannen skreiv om reisene sine i artiklar for *The West Australian*. Reisene var også inspirasjon for romanane hennar. Då paret vende tilbake til Perth i 1926 hadde Henrietta etablert seg eit rykte som forfattar. Ho hadde skrive sketsjar og soger frå opplevingane sine i Northdest-Australia, og tidleg på 1930-talet gav ho ut ein serie, *The Disquieting Sex*. *Blue North*, ein historisk roman om livet på 1870-talet, var framhaldsroman i *The Bulletin* og blei gjeven ut i 1934, medan *Sheba Lane* føregjekk i Broome i samtida. *Younger Sons* var ein nøye dokumentert roman om busetjing i Vest-Australia, og *The Fatal Days* (1947) hadde fokus på Ballarat i Victoria under andre verdskrigen. Den siste romanen hennar, *The Wicked and The Fair* (1957), handla om ei reise på «Batavia» i 1629. Den siste boka ho gav ut, *Voyage To Disaster* (1963), var hovudsakleg ein biografi av kapteinen på «Batavia», François Pelsaert. Dei omfattande undersøkingane hennar nytta kjeldemateriale frå nederlandske arkiv og E.D. Drok sine omsetjingar av loggbøkene til Pelsaert, i tillegg til reiser i lufta og til havs til den moglege vrakstaden. I ein artikkel i *Walkabout* frå januar 1955 avveik Henrietta frå utbreidde meiningar om kvar vraket var, og anslo vrakstaden til «Batavia» ganske nøyaktig. Åtte år seinar, i 1963, blei ho nemnd som ein av fire medoppdagarar av vraket. Ho dykka med aqualung for å inspisera vraket utanfor Abrolhos-øyane. Ankeret som var lengst unna revet blei kalla Henrietta's Anchor. Det er framleis der, 3,5 meter (11 ft 6 in) under havoverflata.

Drake-Brockman redigerte og valde ut nokre aboriginarsoger, samla inn og omsette av K. Langloh Parker, til ei ny utgåve av *Australian Legendary Tales* i 1953. Illustrasjonane blei laga av Elizabeth Durack. Denne utgåva blei vald ut av Children's Book Council of Australia som årets bok i 1954. Ho var også medredaktør med Walter Murdoch av *Australian Short Stories*.

Dramatikk
---------

Drake-Brockman skreiv også verk for teateret i Perth på 1930- og 1940-talet. Ho hevda at ho heller ville vore dramatikar enn romanforfattar, men at det nesten ikkje var mogleg å få australske skodespel oppførte då ho byrja å skriva. Ho oppnådde likevel dette med nokre av stykka sine. *The Man from the Bush* blei oppført i Perth i 1932 (og seinare i Melbourne), *Dampier's Ghost* blei oppført i 1934 og *The Blister* i 1937. I det best kjente stykket sitt, *Men Without Wives*, utvida ho verket sitt vidare enn einaktarar, og vann hundrefemtiårsjubileums-dramaprisen i 1938. *Men Without Wives and Other Plays* kom ut i 1955. Stykka hennar framstilte for det meste folk og isolerte stader frå dei tidlegare verka hennar. Ho beundra og skreiv om verka til Katharine Susannah Prichard.

Seinare liv
-----------

Drake-Brockman blei med i Sydney-laget av Fellowship of Australian Writers i 1939. Ho var med på å grunnleggja laget i Vest-Australia, og var leiar for det i 1941 og i 1956–1957. Ho redigerte fleire novellesamlingar, og hennar eigne blei samla i verket *Sydney or the Bush*. Ho blei tildelt ein OBE i 1967, eit år før ho døydde i 1968.

Bibliografi
-----------

### Romanar

* Drake-Brockman, Henrietta (c. 1930). *The Disquieting Sex*. Sydney: Consolidated Press.
* *Blue North*. Sydney: The Endeavour Press. 1934.
* *Sheba Lane*. Sydney: Angus & Robertson. 1936.
* *Younger Sons*. Sydney: Angus & Robertson. 1937.
* *The Fatal Days*. Sydney: Angus & Robertson. 1947.
* *The Wicked and the Fair*. Sydney: Angus & Robertson. 1957.
* Drake-Brockman, Henrietta; Pelsaert, Francisco; Drok, E. D. (1995). *Voyage to Disaster: The Life of Francisco Pelsaert* (New utg.). University of Western Australia Press. ISBN 978-1-875560-32-5.  (opphavleg utgjeve 1963)

### Novellesamlingar

* Drake-Brockman, Henrietta (1948). *Sydney or the Bush*. Angus & Robertson, Sydney.

### Essay

* Drake-Brockman, Henrietta (1967). *Katharine Susannah Prichard (Australian writers and their work)*. Oxford University Press, Melbourne.

### Skodespel

* Drake-Brockman, Henrietta (1955). *Men Without Wives and Other Plays*. Angus & Robertson, Sydney.

Kjelder
-------

1. ↑  Henrietta Drake-Brockman – biographical articles and obituaries on her death in 1968. *The West Australian*, 9 March 1968, (notice of death); 11 March 1968, (obituary)
2. ↑  see  for family portraits of Jull family
3. ↑  «Jull, Martin Edward (1862–1917)». *Australian Dictionary of Biography*. National Centre of Biography, Australian National University.
4. ↑  Cowan, Peter, 'Drake-Brockman, Henrietta Frances York (1901–1968)', *Australian Dictionary of Biography*, Volume 14, Melbourne University Press, 1996, pp 34–35.
5. ↑  «S.A. Woman's Book of the Year.». *The Advertiser* (Adelaide). 11 August 1954. s. 16. Henta 22 October 2015 – via National Library of Australia.
6. ↑  Walter Murdoch and Henrietta Drake-Brockman (1997) *Classic Australian Short Stories* Oxford University Press, Melbourne, ISBN 0-19-550619-7 (First published as: *Australian Short Stories*, Oxford University Press, London, 1951.)

* *Denne artikkelen bygger på «Henrietta Drake-Brockman» frå Wikipedia på engelsk, den 7. juli 2022.*

Bakgrunnsstoff
--------------

* Adelaide, Debra *Australian Women Writers: A Bibliographic Guide*. London. Pandora. ISBN 0-86358-149-8ISBN 0-86358-149-8
* Hetherington, John, (1962) *Forty-two faces* Melbourne : F.W. Cheshire: Profile of Western Australian author, with bibliography. pp. 60–65

* Henrietta Drake-Brockman's Australian theatre credits ved AusStage

|  |  |
| --- | --- |
| Autoritetsdata | 
* WorldCat
* VIAF
* GND
* LCCN
* ISNI
* LIBRIS
* SUDOC
* NKC
* CiNii

 |